荆州作二首 二
作者：張九齡
朝代：唐

paragraphs: 千載一遭遇，往賢所至難。
問余奚爲者，無階忽上摶。
明聖不世出，翼亮非苟安。
崇高自有配，孤陋何足干。
遇恩一時來，竊位三歲寒。
誰謂誠不盡，知窮力亦殫。
雖至負乘寇，初無挾術鑽。
浩蕩出江湖，翻覆如波瀾。
心傷不材樹，自念獨飛翰。
徇義在匹夫，報恩猶一餐。
況乃山海澤，效無毫髮端。
內訟已慙沮，積毀今摧殘。
胡爲復惕息，傷鳥畏虛彈。